寒溪寺拈香時國喪罷宴錫已三歲二首  其二
作者：薛季宣
朝代：宋

paragraphs: 朝衣結藍綬，古剎禮青蓮。
蒨絢林間樹，琤瑽竹下泉。
晨曦方散彩，曉宿有餘妍。
聚石應聞道，無人爲說禪。
路回荒翳目，江遠望生煙。
略彴溪源舊，孱顔嶺岫連。
清神山歷歷，洗耳澗涓涓。
菩薩行觀世，封人願祝年。
更須東畝粟，長穗滿三千。